**eHipsu – eskarin tulevaisuusnäyttö**

Jyväskylän varhaiskasvatuspalvelujen esiopetuksen tvt- hanke

Jyväskylän varhaiskasvatuspalvelut sai valtionavustusta opetushallitukselta esiopetuksen tablet–tietokoneiden laitehankintoihin 40 000 euroa. Hanke alkoi 5.8.2013 ja päättyy 31.12.2014. Hankkeen nimi on eHipsu – eskarin tulevaisuusnäyttö.

eHipsun tavoitteena on ollut edistää lasten interaktiivista ja yhteisöllistä oppimista. Esiopetuksessa tietotekniikkaa on integroitu muun muassa liikuntaan, leikkiin, matemaattisten taitojen ja kielellisen tietoisuuden opettamisessa ja oppimisessa. Ohjelmien ja oppimispelien kautta on päästy luomaan omia tuotoksia ja hahmottamaan uusia asioita sekä edistämään kaikkien lasten oppimisvalmiuksia. Päätavoitteena on ollut, että kaikille esiopetusikäisille tarjottaisiin mahdollisuus tutustua tietotekniikkaan ja oppia tietotekniikan alkeita käytännössä. Esiopetuksessa oleville lapsille luodaan sähköinen portfolio, jota hyödynnetään nivelvaiheen yhteistyössä koulun kanssa sekä tuetaan lapsen osallisuutta.

Tavoitteena on ollut myös esiopetuksen laadullinen kehittäminen siten, että tieto- ja viestintätekniikan käyttö päiväkodeissa vastaa nykypäivän haasteisiin. Hankkeen myötä opettajia on koulutettu tarkastelemaan omia opetusmenetelmiään ja työtapojaan vastaamaan ajan haasteisiin sekä kehittämään oppimisympäristöjä. Esiopetusryhmissä tablettien käyttö lapsilla perustuu esiopetussuunnitelman oppimiskokonaisuuksien mukaiseen toimintaan.

eHipsu-hankkeen alkaessa mukana oli 29 päiväkotia. Syksyllä 2014 mukaan hankkeeseen tulivat Haapaniemen, Keljonkankaan, Keltinmäen, Kirrin, Kotimäen, Kultalakin, Kultaniityn, Liinalammin, Luhtisen, Neulaskankaan, Onnimannin, Puuppolan, Sivutaskun ja Tapiolan päiväkodit. eHipsu-hankkeen päättyessä vuoden 2014 loppuun mennessä, on tablet-tietokoneiden hyvin alkanutta käytäntöä tarkoitus jatkaa päiväkodeissa myös tulevaisuudessa. Tästä vastuussa ovat päiväkoteihin valitut tablet-tietokoneiden käytön vertaistukiopettajat. Lisäksi tavoitteena on, että vuonna 2015 kaikissa Jyväskylän kaupungin esiopetusryhmissä olisi käytössä tablet-tietokoneita.

Hanketta koordinoivat päiväkodin johtajat Merja Hautakangas ja Teijo Paananen. Hankkeen ohjausryhmään kuuluvat lisäksi hankkeesta vastaava ohjausryhmän puheenjohtaja, kasvun ja opetuksen hankevastaava ja ICT-kehitysryhmän puheenjohtaja Jarkko Lampinen, aluejohtaja Hannamaija Väkiparta sekä varhaiskasvatuspalvelujen kehittämisvastaava Päivi Koivisto. Yhteistyötä tehdään perusopetuksen mm. Kasvun ja opetuksen ja Jyppimoppi -hankkeen, Jyväskylän yliopiston sekä Jyväskylän ammattikorkeakoulun kanssa.

Lisätietoja: koordinaattoreilta, esiopetusryhmien lastentarhanopettajilta ja aluejohtajalta